Museu d'Historia d'a Ciudat de Barcelona

O Museu d'Historia d'a Ciudat de Barcelona (en catalán y oficialment Museu d'Història de la Ciutat de Barcelona, a vegatas tamién conoixito por as suyas siglas MHCB) ye un museu que agrupa una serie d'equipamientos singulars en a historia d'a ciudat de Barcelona. Fue inaugurato o 14 d'abril de l'anyo 1943, con seu en a plaza d'o Rei, en o centro d'o barrio Gotico, gracias a la empenta d'o suyo primer director, o historiador Agustí Duran i Sanpere.

Historia 
L'antigo palacio Clariana Padellàs d'o sieglo XV/XVI, fue tresladato en l'anyo 1931, piedra a piedra, dende a carrera Mercaders, d'estilo gotico catalán con influencia renaixentista en os suyos ornamentos, que se trobaba afectato por as obras d'apertura d'a Via Laietana, reconstruindo-lo chunto a os edificios medievals d'a Capiella de Santa Agata y o Palacio Reyal Mayor (Saló del Tinell), os cuals tamién s'anyadioron fendo parti d'o museu. Mientres o treslato y debito a las excavacions ta fer os fundamentos, se i trobó parti d'a ciudat romana, l'antiga Colonia Iulia Augusta Faventia Paterna Barcino.

L'anyo 1999 se fació una reorganización d'a estructura d'o museu que remató con a creyación d'un sistema d'equipamientos ligatos y chestionatos unitariament, con lo que s'anyadiba a l'antiga seu d'a Plaza Reyal una serie de puntos que permitiban trestallar o conchunto museistico por diferents puestos d'a ciudat protagonistas d'os feitos historicos explicatos en cada un d'os diferents espacios.

Seus
220px|thumb|Escaleras d'o patio d'a Casa Padellàs
O Museu conta con siet equipamientos, cadagún d'os cuals recorre un periodo historico relacionato con él mesmo.
 Conchunto Monumental d'a plaza d'o Rei
 Museu d'o Monesterio de Pedralbes
 Centro d'Interpretación d'o Parque Güell
 Museu-Casa Verdaguer
 Espacio Santa Caterina
 Refuchio antiaerio 307
 Centro d'Interpretación d'o Call

Colección
Se construyió un teito de formigón de 4.000 metros cuadratos, fendo posible a vesita baixo tierra de l'antiga ciudat romana, podendo-se veyer enta a plaza d'o Rei a base d'as construccions d'o sieglo I aC como as restas d'un barrio de tallers con tintorería, instalación vinicola etc., y en un ran superior, d'os sieglos VI y VII a necropoli visigotica.

Baixo o Salón d'o Tinell se pueden veyer expuestas as esculturas romanas que s'han trobato, como un torso de Diana, retratos d'Antonín Piu y Faustina Mayor en marbre y o chicot bronce d'a Venus de Barcelona.

Seguindo por as vueltas romanicas d'o soterranyo s'une o recorrito con as excavacions paleocristianas d'a primitiva seu con bases de columnas de marbre blanco, o baptisterio y restas d'una ilesia d'o sieglo VI.

En a casa Padellàs de dos plantas, se conservan obchectos y documentos d'os antigos gremios medievals que existiban en a ciudat. O libro d'o Comentari als Usatges de Catalunya de Jaume Marquilles de l'anyo 1440 y ilustrato por Bernat Martorell. Pinturas de Francesc Soler Rovirosa y de Ramon Martí Alsina representando como yera o Palacio Reyal Menor.

En o piso superior se troban obchectos d'a estada en a ciudat de Carlos I, y d'a vida catalana y d'os suyos costumbres dende o sieglo XVI dica os nuestros días.

En a capiella de Santa Agata, construita en o sieglo XIV, se puet veyer o teito de fusta policromata obra d'Alfonso de Cordoba con a divisa de Pero de Portugal y o retablo de Jaume Huguet (1465) que o condestable encargó a l'artista ta a suya colocación en o mesmo puesto a on que se troba en l'actualidat.

O retablo presenta en os suyos cuerpos laterals l'Anunciación y a Natividat, a Resurrección y l'Ascensión, a Pentecosta y l'Asumpción d'a Virchen y en a parti central l'Adoración d'os Magos.

En pasando enta o Salón d'o Tinell s'ha reconstruito una antecambra a on que s'han colocato os frescos de pintura gotica que estioron en o Tinell dica alto u baixo l'any 1300, a on que yeran representatas en a parti baixa, a caballería seguita d'o estendarte de Sant Chorche y en a parti alta a infantería aragonesa presidita por o sinyal reyal.

A cambra Mayor u Salón d'o Tinell, ye a on que se realizan exposicions temporals continas, fue construita en l'anyo 1370 por o rei Pero o Ceremonioso d'estilo gotico con seis arcos de meyo punto que descansan sobre columnas con capitels.

Vinclos externos
 / Web d'o museu.
 / Historia d'o Museu.

Bibliografía
Cirici, Alexandre: Museus d'Art Catalans. 1982, Barcelona, Ed. Destino ISBN 84-233-1225-9
Volum 14 (2004), La Gran Enciclopèdia en català, Barccelona, Edicions 62. ISBN 84-297-5442-3

Historia d'a Ciudat de Barcelona
Categoría:Edificios d'o Barcelonés
Categoría:Edificios de Barcelona